
    1896 olyan dátum, aminek jelentőségét az is tudja Magyarországon, akinek a történelem nem igazán tartozik az érdeklődési körébe. Ha egyetlen évet kell választani, amiben a boldog békeidők minden akarása, tettvágya és lendülete megjelenik, keresve sem lehet megfelelőbbet találni, mint ez az esztendő. Kereken százharminc évvel ezelőtt tartotta lázban az országot és a fővárost a honfoglalás ezeréves évfordulójának megünneplése, aminek csúcspontja egyértelműen a májustól októberig közel hatmillió látogatót fogadó Millenniumi Ezredéves Országos Kiállítás volt, változatos kísérőprogramjaival. Nem csoda, hogy 1896 Budapest történetében egyszerre a legsűrűbb és legfényesebb évek közé tartozik. De talán az sem túlzó állítás, hogy a legsűrűbb és legfényesebb éve volt ez a fővárosnak. A kiegyezés nyomán létrejövő, az I. világháború kitöréséig tartó páratlanul termékeny és kiemelkedő időszak derekán egyszerre láthatjuk egy fiatal, energikus és folyamatosan nyújtózkodó főváros és egy ezeréves múltra büszkén visszatekintő nemzet ünneplését.


    A kultúra, az ipar, a gazdaság, az infrastruktúra, a gasztronómia fejlődése és bősége jut eszünkbe, ha a sokat emlegetett „boldog békeidők” eme illusztris dátumát felidézzük. Azonban 1896 és (ez a könyv) egyáltalán nem csak a millenniumi ünnepségről illetve az arra való készülődésről szól. Az év minden hónapjára jutott valami megírni való szenzáció, botrány vagy éppen tragédia, bűnügyi történetektől a politikai eseményeken át a bálokig, szédületes tempót diktálva a sajtó munkatársainak. És pont ők lesznek azok, akiknek tudósításaiból táplálkozva ez a könyv belekóstol a közel másfél évszázaddal ezelőtti történetekbe.


    A várostörténettel való harmonikus kapcsolatom egyik leggyöngédebb érzelme fűz a korabeli sajtóleírásokhoz. Túláradó, magasztos kifejezések, az enyémhez hasonlóan végeláthatatlanul kanyargó, tizenkét tagból álló mondatmonstrumok, jelzőhalmozások, irónia, humor és valami ellenállhatatlan nosztalgikus báj van ezekben a szövegekben (tisztelet a kivételnek), ha az objektív igazság és pontos történelmi hűség nem is feltétlenül ezekben keresendő.


    Teljeskörűen felsorolni az összes fontos témát, amit a korabeli újságírók a tollukra tűztek, akkora falat, amekkorát nem akar harapni ez a könyvecske, de a tizenkét hónap mindegyikéből felvillant egy (vagy több) meghatározó pillanatot. Ez a válogatás szükségképpen szubjektív, és bár kikerülni nem célja a millenniumi eseményeket – nem is lehetne –, olyan részleteket is szeretne megmutatni, amelyek az ezredéves ünneplés mellett kevesebb figyelmet kaptak az utókortól, mint érdemeltek volna. Azt egyébként is szinte lehetetlen vállalkozás lenne megállapítani, hogy objektíven mely történetek voltak az évben a legfontosabbak, ezért a szervezőerő szinte banális: én ezekbe szerettem bele.


    És bőven volt is mibe, hiszen ez az év, amikor még Konstantinápoly is úgy döntött, megnézi, milyen Budapesten élni, amikor először lebeghetett léggömbön a derék fővárosi polgár a Városliget felett vagy éppen utazhatott villanyos vasúton az Andrássy út alatt, amikor a nők oktatása új szintre lépett, vagy éppen egy kasszafúró banda vezetőjének szökése okozott fejfájást a rendőrségnek.


    Így a szerzői döntés – vagy döntés hiánya – az lett, hogy mint egy megrészegült méhecske szállunk virágról virágra, belekapunk ebbe is, abba is, itt egy kicsit rövidebb, ott egy kicsit hosszabb időt töltve, kedvünk szerint, a történetek ívét és részleteit a korabeli sajtó beszámolói alapján építve.


    E sorok írójának mohóságra hajlamos diszpozícióját is bevallva ezt akár úgy is idealizálhatjuk, hogy a témák szerteágazóságának befogadása közben megérezhetjük azt a lelkiállapotot, ami a budapesti lakosokat foghatta el ebben az évben. Mint a kor embere, mi is csak úgy kapkodjuk a fejünket a rengeteg hír, lehetőség, program és látnivaló között. Induljon az 1896-os ringlispíl!

    JANUÁR [image: dekor] A haladás hajnala


    Nemcsak a fővárosban, számos vidéki városban is harangozással köszöntötték a millenniumi újesztendőt a különböző felekezetek. Ha a korabeli sajtó stílusát akarnám mímelni, azt írnám, hogy a januári harangzúgásba egy új, tiszta és egyre erősebben csengő szólam vegyült – a női emancipáció ezüstcsengettyűjének hangja.


    A nők oktatáshoz való hozzáférése a millennium évében és az azt közvetlenül megelőző hónapokban áttöréshez érkezett. Ebben oroszlánrésze volt egy minden szempontból nemes hölgynek: az első nőnek, akit – bár nem volt a királyi család tagja – azzal tisztelt meg a közvetlen utókor, hogy utcát nevezett el róla. Egy nő, akinek hatása nemcsak a nők emancipációjára, hanem ezáltal a társadalom egészének alakulására is vitathatatlan, és akit – micsoda jellemzően abszurd patriarchális lenyomat – az utókor mégis többnyire férje nevén emleget, miközben saját neve jóval kevésbé maradt közismert. Változtassunk most ezen! Veres Beniczky Hermin – használva azt a névalakot a sokkal ismertebb Veres Pálné helyett, amit ő maga is, a korban kifejezetten modern módon, aláírásaiban használt – a nőnevelés „apostola” az, akinek évtizedeken átnyúló, mindent lebíró akarata és kitartása az ország népességének – kicsivel, de – több mint felét adó női nem számára hatalmas előrelépést tett lehetővé.


    Már január első napjaiban arról tudósítottak a lapok, hogy Veres Beniczky Hermin és az általa 1867-ben alapított Országos Nőképző Egyesület fáradozásai, bár ezt ő már nem érhette meg, újabb kézzelfogható eredményre vezettek. Az előző év utolsó napján életbe lépett az a rendelet, amely végre lehetővé tette a nők számára az egyetemhez vezető érettségi vizsga letételét, januárban pedig Budapesten megnyitotta kapuit az első nyolcosztályos nyilvános leánygimnázium is. A két hír együtt azt jelezte, hogy ami hosszú évtizedeken át sokszor csupán álomnak tűnt, a millenniumi év hajnalán valósággá kezdett válni.


    Bár a korabeli sajtó lapjain e hónapban is bőven találunk izgalmas fordulatokat a hazai politikában (Apponyi által a szabadelvűeknek nyújtott békejobb vagy éppen a millenniumi ünnepségek körüli költségvetési viták), és Jules Verne regényeinek lapjára illő híreket is (Komáromból és Erdélyből elrabolt férjes nők és hajadonok felrobbantották egy oláhországi fiatal tőkepénzes kastélyát – ez sajnos később az újságírói fantázia termékének bizonyult), mégis azt éreztem adekvátnak, hogy az az esemény legyen az első a millenniumi év rengeteg izgalmának felsorolásában, amely – ha közvetetten is – lehetővé tette, hogy ez a könyv megszülethessen.


    Hiszen ez a minden szempontból kiemelkedő, csodálatos ember, Veres Beniczky Hermin az, akinek köszönhetően a magyar nők oktatásának ügye megkapta a megfelelő figyelmet, következésképpen e sorok írója is ennek köszönhetően dönthet maga arról, azzal tölti napjait, hogy a várostörténet csodáit felfedezi és azt előtárja a széles – és mélyen tisztelt – közönség számára (és annak örömére, legalábbis ebben reménykedve).

      Veres Pálné, született Beniczky Hermin

    


    A nők oktatásának és munkavállalásának aspektusait is magába foglaló „nőkérdés” a XIX. század végén széles társadalmi köröket foglalkoztató témává vált. A nők felsőoktatáshoz való hozzáférésének ügye – Európa számos országa (például Svájc, Franciaország, Anglia) és Amerika mögött kissé lemaradva, de Ausztriát négy évvel megelőzve, ami az egyetemeket illeti – 1895/96 fordulóján öles lépésekkel haladt. 1896 januárjában sok szó esett erről a sajtóban, a leánygimnázium körüli viták és a fontos reformokat foganatosító miniszteri rendelet okán is.


    Öles léptek helyett talán helyesebb lenne bakugrásoknak hívni azt a mozgást, amely a nők továbbtanulásának szabályozását jellemezte: 1895 novemberében nyíltak meg az egyetemek kapui a női nem képviselői számára a budapesti és kolozsvári intézményekben, bölcsészeti, orvosi és gyógyszerészeti tanulmányok elsajátítása volt az első lépés (összesen húsz szakkal). Ez azonban egyelőre csak elvi lehetőség maradt, hiszen a nők számára még nem álltak rendelkezésre azok a jogi feltételek, amelyek lehetővé tették volna a felsőfokú tanulmányok megkezdését.


    Csak ezután, 1895. december 31-én lépett életbe az a Wlassics Gyula kultuszminiszter által előterjesztett, az uralkodó által hitelesített rendelet, amely feljogosította a lányokat és nőket, hogy a felsőoktatás megkezdéséhez szükséges vizsgát letegyék. Érdekesség, hogy az uralkodói hitelesítés Wlassics által tudatosan beépített „fék és ellensúlyként” működött – csak így lehetett biztos benne, hogy egy esetlegesen kevésbé progresszív gondolkodású utód nem vonja vissza egy tollvonással a rendeletet…


    Januárban jelennek meg mindenhol az arról szóló hírek, miszerint Wlassics miniszter a nők középiskolai tanulmányaival kapcsolatban felhívást intézett a tankerületek igazgatói felé. Bár a középiskolai osztályok és az érettségi vizsga letevéséhez szükséges tanulmányok elvégzésére magánúton már eddig is volt lehetősége a nőknek – igaz, külön engedély igénylése után –, ez nem jelentett felvételi lehetőséget az egyetemekre.


    A tudás magánúton megszerzése után tett érettségi továbbra is megmaradt mint opció, de amennyiben e szerint leányok az ország bármely nyilvános középiskolájánál magánvizsgálatokra s ezeknek sikeres letétele után magánérettségi vizsgálatokra bocsátásukat kérelmezik, az illetők minden felsőbb engedély kikérése nélkül a fennálló szabályok szerint bocsáthatók e vizsgálatokra.1


    A sárospataki református lap egyik véleménycikke kontextust is ad: Mit jelent, mit bizonyít az a miniszteri rendelet? Azt, hogy a kenyérkereső, az önállóság után vágyó, s azt joggal megérdemlő leányaink száma, a kiknek igénye, követelése is megnövekedett oly nagy, hogy a nőkérdés a tizenkilenczedik század végének egyik legnagyobb kérdése lett, miután legió azoknak száma, a kik a családi életben életök hajójának kikötőjét, megmentőjét nem látják.2


    A szabályozás folyamatában már csak az utolsó bakugrás volt hátra: a rendelet megszületése után, a millenniumi év kezdő hónapjában jött létre az első nyilvános intézmény, ahol a nők meg is szerezhették a szükséges tudást az érettségihez.


    Erről a lapok – ki gúnyosan, ki elismerőleg – is tudósítottak: Mióta a nők barátja, Wlassics miniszter megengedte, hogy a kisasszonyok, természetesen megfelelő előképzettséggel, az egyetemre járhassanak, azóta széltében-hosszában foglalkoznak ezzel a kérdéssel, s tömérdek cikk iródott össze a lányok mellett és a lányok ellen, akikből nemsokára diplomás kisasszonyok lesznek. Miután azonban a szóbeszéd és a cikközön nem igen viszi előbbre a dolgot, hát arról is gondoskodtak, hogy az illetékes körök minél hamarabb megmozduljanak s első sorban is nyélbeüssék a lánygimnáziumot, amelyen át az egyetemre lehessen jutni. Megmozdult pedig legelső sorban az országos nőképző-egyesület, amely a legilletékesebb intézők közé tartozik. Választmányi ülést tartott és kimondotta, hogy oly leány-középiskolát léptet életbe, amely a növendékeknek alapos, általános műveltséget nyújtson, egyszersmind azok kiművelését az érettségi vizsga színvonaláig vezesse.3


    Persze a korabeli sajtóban úgy keretezték ezt a lépést, mint ami alapvetően nem veszélyezteti a nők elsődlegesnek ítélt feladatának ellátását, a háztartás vezetését és a feleségszerepet. Ne aggódjon senki, írja a Budapesti Hírlap, bár az egyesület fölállítja a leány-gimnáziumot. De nagy tévedés volna, ha azt hinnők, hogy ezzel letért eddigi áldásos utjáról, a „nőemancipáció” zászlaja alá szegődött s az egyetemre akar terelni száz meg száz leányt. Mindez rémlátás, melyet bizonyára el lehet oszlatni.4 Az, hogy ne lett volna célja a Nőképző Egyesületnek, hogy a nők is egyetemre járhassanak, meglehetős túlzás.


    [image: girland] Veres Beniczky Hermin élharcosa volt annak, hogy lehetővé kell tenni nők számára nemcsak az alsó és középfokú, de a felsőfokú tanulmányokban és a munkaerőpiac egyes ágain való részvételt is. 1865-ben a Hon hasábjain tárta először nyilvánosság elé a nők oktatásával kapcsolatos gondolatait, amiben az „elszórt erők egyesítésére” biztatta nőtársait. Az előzmény is érdekes: kedves barátja, Madách Imre akadémiai székfoglalójában kijelentette, hogy a nők alkalmatlanok a művészeti és tudományos területek előrevitelére. Ezen szavak – mondta később Hermin egy beszédében –, mint zsarátnok, égeték lelkemet (…). Fájdalmam közepette gondolkozni kezdettem e nézet igazsága vagy valótlansága felett, mert a gyakorlati élet e tételt igazoltnak tünteti elénkbe, minek okát abban a feltevésben látom rejteni, hogy a nő csak férjhezmenetele által juthat érvényre.


    (…) célunk legyen egyrészt közhasznú tudományok és ismeretek terjesztése (különös figyelembe véve a női hivatást is), másrészt a női önfenntartási pályák szélesbítésének előmozdításán, a netalán előforduló akadályok elhárításán egyesült erővel munkálkodni5 – fogalmazta meg a huszonkét taggal létrehozott Országos Nőképző Egyesület legfontosabb indíttatását.


    Ugyanis amikor röpiratainak gondolatai nem találtak nagy visszhangra, nem hátrált meg, sőt: az 1860-as évek közepétől országos hatású mozgalmat szervezett. Férje teljes támogatásával folytatta a röpiratok írását, utazott, előadásokat tartott, és kitartóan próbálta meggyőzni a közvéleményt és az ország vezetését arról a kor elképzeléseivel homlokegyenest ellenkező eszméről, hogy a nő érdeke a férfiak érdeke is: egyszerre össztársadalmi felelősség és előny, ha a nők számára is biztosítva van a magasabb szintű oktatás lehetősége. Az Országos Nőképző Egyesület gyorsan gyarapodó tagjaival (az alapítás évének végére már kétszáz fő), Hermin fáradhatatlan szervezőmunkájának köszönhetően sikerült kilencezer aláírást (ez manapság is hatalmas szám, „nőkérdések” esetében végképp) összegyűjteniük egy minta női iskola felállítását kérő országgyűlési beadványhoz, amelyet végül nem kisebb támogató, mint a haza bölcse, Deák Ferenc terjesztett a képviselőház elé. Bár ez nem volt elég meggyőző az országgyűlés számára, Herminünk továbbra sem hátrált meg: állami intézkedések hiányában 1868-ban vezetésével megalapították az egyesület iskoláját, amit 1895-ös haláláig szívvel-lélekkel irányított és fejlesztett, létrehozva a ma is működő Veres Pálné Gimnázium jogelődjét és a magyar nők oktatásának egyik első sarokkövét.


    Az egyesület első ülésén tartott elnöki beszédében felsorolt, akkor még kifejezetten álmok kategóriájába illő elképzelések közül (a nők számára létrehozott és elérhető állami oktatási intézmények mellett a nők munkaerőpiaci lehetőségeinek szélesítése, a tanítás, a kereskedelem, az ipar, a pénzügyi vállalatok, a posta, a távírás, a gyógyszerészet, az orvostudomány terén a nők számára a továbbtanulás biztosítása) egyre több vált valósággá a millennium évében.


    A gimnázium, az egyetemek megnyitása és ezáltal a nők munkaerőpiaci helyzetének változása is hatalmas jelentőségű lépések (kiemelendő részlet, hogy a tudományos képzések mellett elengedhetetlenül fontosnak tartotta a háztartás vezetésének körébe tartozó ismeretek oktatását is, így szintén az ő elképzelései nyomán ugyanebben az évben az említett nőképző intézmény „háztartási tanfolyamot” is indított).


    Az egyetemek tekintetében egyébként éppen azok a szakok váltak elérhetővé az előző év végén, amiket Veres Beniczky Hermin javasolt. Véletlen? Aligha!


    Veres Beniczky Hermin harminc éven keresztül tartó, ellenszélben, gúnnyal és megvetéssel sokszor kísért útja, a nők oktatásáért végzett rendkívüli és nagy hatású munkássága tehát 1896 januárjában egyértelmű gyümölcsöket hozott.


    A gimnáziumok és egyetemek látogatásának lehetősége természetesen sokak részéről ellenérzéssel találkozott, a patriarchális gondolkodás több ezer éves mintái még azok érvelésében is visszaköszöntek – akár nőként is –, akik egyébként támogatták az elképzelést. Ne féltsük a főzőkanalat, ne sirassuk el a himport. Nincs olyan lány és nem is lesz soha, aki csak egy perczig is habozzon a tudor-sapka és a menyasszonyi fátyol között.6 Az idézet igazságtartalmával kapcsolatban a személyes véleményem már túlzásnak találnám megosztani, azt viszont biztonsággal kijelenthetjük, nem egy kifejezetten jól öregedett mondat ez. Persze nem is Nostradamus, hanem Székely Ilona, a Magyar Géniusz által „genialis fiatal írónőnek”7 nevezett, korán elhunyt író, újságíró, zeneszerző írta.


    A nőképzés és a „nőkérdés” természetesen nem ért révbe 1896 januárjában, a növekedés sem lineáris innentől kezdve. A következő évtizedek és századok újabb és újabb eredményeket és társadalmi vitákat hoztak, amelyek közül még meglepően sok a XXI. században is visszhangzik – de ennek a történetnek az elbeszélésére majd egy másik alkalommal kerül sor.


    Most haladjunk tovább a millenniumi év forgatagában.

    A szerzőtől megjelent

      Karácsony. Mennyi kép, mennyi emlék, mennyi szín! Morcsányi Elza élvezetes stílusban, irodalmi példákkal fűszerezve ismertet meg bennünket különböző korok karácsonyainak szokásaival, amelyek közül a legtöbb példát, anekdotát, adomát a XIX. századi, békebeli ünnepek szolgáltatják.


      E képzeletbeli sétán a régi idők karácsonyait élhetjük újra. A Ruszwurm cukrászda süteményillatától, a Mátyás-templom karácsonyi miséjének orgonamuzsikájától kísérve járhatjuk be a Sváb-hegy hóborította ródlipályáit, a Budai vár királyi karácsonyait, a Városház tér karácsonyi vásárait. Míg hintóval gördülünk végig az Andrássy úton, bekukkanthatunk a főúri palotákba és polgári otthonokba, megismerve a karácsonyfaállítás és ajándékozás szokásának eredetét, sétánk végén pedig a Városligetben korcsolyázunk a zenekar hangszereinek dallamára.

